16 Awa Bafarize ti Basaduse pusanaka pene-pene na yandi, mpi sambu na kumeka yandi, bo lombaka yandi na kusonga bo kidimbu mosi ya me katuka na zulu.+2 Yandi vutudilaka bo nde: “Ntangu nkokila ke bwaka, beno ke tubaka nde, ‘Kilumbu ta vanda mbote, sambu zulu kele mbwaki bonso tiya,’3 mpi na suka, beno ke tubaka nde, ‘Bubu, kilumbu ta vanda madidi mpi mvula ta noka, sambu zulu kele mbwaki bonso tiya kansi ndombe.’ Beno me zaba kutendula mutindu zulu ke monikaka, kansi beno ke kuka ve kutendula bidimbu ya bantangu.4 Ndonga ya bantu ya mbi mpi ya kukonda kwikama* ke landa kusosa kidimbu, kansi bo ta pesa yo ve ata kidimbu mosi+ katula kaka kidimbu ya Yonasi.”+ Ebuna yandi kwendaka, yandi bikisaka bo.5 Balongoki sabukaka na simu ya nkaka mpi bo vilaka na kunata mampa.+6 Yezu tubilaka bo nde: “Beno kangula meso, mpi beno keba na levire ya Bafarize mpi ya Basaduse.”+7 Ebuna, bo yantikaka kuyindula na kati na bo nde: “Beto nataka ve mampa.”8 Sambu Yezu zabaka mambu yai, yandi tubaka nde: “Sambu na nki beno ke tuba beno na beno nde beno kele ve ti mampa, beno bantu ya kele na lukwikilu ya fioti?9 Keti beno ke bakisa kaka ve, to keti beno ke yibuka ve mampa tanu sambu na bantu 5 000 mpi bitunga ikwa beno lokutaka?+10 To mampa nsambwadi sambu na bantu 4 000 mpi bitunga ya nene* ikwa beno lokutaka?+11 Inki mutindu beno ke bakisa ve nde mono vandaka kutubila beno ve sambu na mampa? Kansi beno keba na levire ya Bafarize ti ya Basaduse.”+12 Ebuna bo bakisaka nde yandi vandaka kutuba ve na kukeba na levire ya mampa, kansi na malongi ya Bafarize ti ya Basaduse.13 Ntangu Yezu kumaka na provense ya Sezarea-Filipo, yandi yulaka balongoki na yandi nde: “Bantu ke tuba nde Mwana ya muntu kele nani?”+14 Bo tubaka nde: “Bantu ya nkaka ke tuba nde Yoane Mbotiki,+ bankaka nde Eliya,+ bankaka diaka nde Yeremia to mosi na kati ya bambikudi.”15 Yandi tubilaka bo nde: “Ebuna beno, beno ke tuba nde mono kele nani?”16 Simoni Piere vutulaka nde: “Nge kele Kristu,+ Mwana ya Nzambi ya moyo.”+17 Yezu vutudilaka yandi nde: “Kiese na nge, Simoni mwana ya Yonasi, sambu muntu mosi* ve me songa nge yo, kansi Tata na mono yina kele na zulu.+18 Mono ke tubila nge diaka nde: Nge kele Piere,+ mpi na zulu ya ditadi yai+ mono ta tunga dibundu na mono, mpi bakielo ya Maziamu* ta nunga yo ve.19 Mono ta pesa nge bansapi ya Kimfumu ya zulu, mpi konso kima yina nge ta kanga na ntoto ta vanda kima yina bo me kangaka dezia na zulu, mpi konso kima yina nge ta kangula na ntoto ta vanda kima yina bo me kangulaka dezia na zulu.”20 Ebuna yandi pesaka balongoki nsiku ya ngolo na kuzabisa ve ata muntu mosi nde yandi kele Kristu.+21 Banda na ntangu yina, Yezu yantikaka kutendudila balongoki na yandi nde yandi fwete kwenda na Yeruzalemi, ebuna bankuluntu, bamfumu ya banganga-nzambi, ti bansekudi ta monisa yandi mpasi mingi, mpi bo ta fwa yandi, kansi na kilumbu ya tatu yandi ta futumuka.+22 Ebuna Piere nataka yandi na lweka mpi yantikaka kunganina yandi nde: “Mfumu, kutuba ve diambu ya mutindu yina; mambu yai ta bwila nge ve.”+23 Kansi Yezu pesaka mukongo mpi tubilaka Piere nde: “Luta na nima na mono, Satana! Nge kele kima ya ke budisa mono sakuba, sambu nge ke yindula ve bangindu ya Nzambi, kansi bangindu ya bantu.”+24 Ebuna Yezu tubilaka balongoki na yandi nde: “Kana muntu ke zola kulanda mono, bika yandi kudibuya, yandi baka nti na yandi ya mpasi,* mpi yandi fula kulanda mono.+25 Sambu konso muntu yina ke zola kugulusa luzingu* na yandi ta vidisa yo, kansi konso muntu yina ke vidisa luzingu* na yandi sambu na mono ta gulusa yo.+26 Ya kieleka, inki mambote muntu ta baka kana yandi baka nsi-ntoto ya mvimba kansi yandi vidisa luzingu* na yandi?+ To nki kima muntu ta pesa na kisika ya luzingu* na yandi?+27 Sambu Mwana ya muntu ta kwisa na nkembo ya Tata na yandi ti bawanzio na yandi, ebuna yandi ta futa konso muntu na kutadila bikalulu na yandi.+28 Ya kieleka mono ke tubila beno nde bantu ya nkaka na kati ya bantu yina me telama awa ta fwa ve tii kuna bo ta mona ntete Mwana ya muntu ke kwisa na Kimfumu na yandi.”+
kon_Latn